La Fiscalia Superior de Catalunya sospita que el Govern va utilitzar bases de dades del Servei Català de la Salut (CatSalut) per elaborar el cens del procés participatiu del 9-N. Segons la documentació que l'empresa informàtica T-Systems va remetre al Tribunal Superior de Justícia de Catalunya (TSJC), el Departament de Presidència va tirar endavant un projecte anomenat 'Invictus', com la pel·lícula sobre Nelson Mandela i jugant amb el nom de la novel·la sobre el 1714 d'Albert Sánchez Piñol, 'Victus', que pretenia crear una base de dades amb dades extretes del Registre Central d'Assegurats del CatSalut i una altra amb dades del Registre de Població de Catalunya, serveis d'actualització de dades i "altres orígens". Aquest projecte està vinculat amb un aplicatiu informàtic que T-Systems havia desenvolupat per a la Generalitat i que després va complementar per adaptar-lo al 9-N. Aquest programa informàtic és el que, segons la fiscalia, es va acabar instal·lant als ordinadors portàtils que hi havia a les meses de votació. Així, la fiscalia conclou que aquesta base de dades permetia saber qui havia votat i si ho havia fet a la mesa electoral correcta. T-Systems va facturar 135.254 euros a la Generalitat per aquesta feina. Per aclarir si realment el programa de l'empresa es va elaborar amb la base de dades del CatSalut, el TSJC ha admès la petició de la fiscalia i ha cridat a declarar com a testimonis dos treballadors de T-Systems. També demana al secretari general de Presidència que certifiqui aquestes sospites. El ministeri públic ho justifica recordant que fins ara els testimonis que han declarat havien negat que s'usessin bases de dades amb origen en fitxers de titularitat pública i que contenien dades personals. La fiscalia també demana que l'empresa de planificació de mitjans que va inserir la publicitat institucional del procés participatiu concreti les factures, amb un valor total de 806.403 euros, i els mitjans de comunicació on es van publicar els anuncis del procés participatiu. Per últim, també se sol·licita a l'empresa que va transportar les urnes, paperetes i sobres fins als col·legis electorals, que va cobrar 20.214 euros per fer-ho, certifiqui la data del transport, per comprovar si es va fer després de la prohibició del procés participatiu per part del Tribunal Constitucional.

Summary: La fiscalia sospita que el Govern va usar les bases de dades del CatSalut pel 9-N


Consideren que podria ser "un dels majors atacs a les institucions democràtiques de Catalunya" ACN Barcelona.-131 professors i investigadors universitaris de l'àmbit de la comunicació de Catalunya, Espanya i d'arreu del món han signat un manifest contra la intervenció per part del govern espanyol de TV3, Catalunya Ràdio i l'Agència Catalana de Notícies (ACN) si el Senat aprova l'aplicació de l'article 155 de la Constitució. Els signants consideren la possible intervenció "un dels majors atacs a les institucions democràtiques de Catalunya" i reivindiquen el paper d'aquests mitjans com "una eina de conciliació i democratització a Catalunya, així com un vehicle de cohesió cultural i lingüística en una societat catalana plural". Els acadèmics de la comunicació han subratllat que "són uns mitjans que han provat ser una eina de conciliació i democratització a Catalunya, així com vehicle de cohesió cultural i lingüística en una societat catalana plural i que no han de ser objecte de cap intervenció política". Finalment, els professors i investigadors universitaris de l'àmbit de la comunicació adverteixen la societat i els partits que donen suport a aquesta intervenció de les greus conseqüències que pot tenir per a la qualitat democràtica de Catalunya i del conjunt de comunicats de l'Estat espanyol.

Summary: 131 acadèmics de la comunicació contraris a la intervenció de TV3, Catalunya Ràdio i l'ACN


La Guàrdia Urbana de Barcelona ha detingut aquest dimecres set persones en una operació contra el tràfic de drogues al carrer Dos de la capital catalana. L'operació policial s'ha dut a terme a primera hora d'aquest matí en uns assentaments de barraques situat al final del carrer Dos de Maig, entre el carrer Consell de Cent i la Plaça de les Glòries, a tocar de les obres que es realitzen en aquesta zona. La majoria dels detinguts són subsaharians, entre ells hi hauria almenys una noia blanca però es desconeix si és menor d'edat. La Guàrdia Urbana els acusa de vendre droga a menors i els han dut a la comissaria de la Zona França. (En aquesta notícia s'ha actualitzat el nombre de detinguts en l'operació policial) En el dispositiu hi ha participat diverses dotacions de la Guàrdia Urbana i també una unitat canina.

Summary: ACTUALIZACIÓ:Set detinguts en una operació de la Guàrdia Urbana contra el tràfic de drogues al carrer Dos de Maig de Barcelona


Barcelona critica el govern espanyol per negar la seva sol·licitud d'acollir 100 dels refugiats que habiten als campaments de la capital grega ACN Barcelona.-La Casa Bloc de Barcelona, situada al districte de Sant Andreu, allotjarà 90 refugiats de diferents nacionalitats en 25 –o 26- habitatges durant el pròxim mes. Les entitats socials Accem, CEAR-CCAR i la Creu Roja són les encarregades de gestionar aquest equipament, de titularitat de la Generalitat, que servirà per l'acollida residencial de refugiats i sol·licitants d'asil entre sis i nou mesos. Les tres entitats han celebrat que a Catalunya s'hagi passat de 28 places al 2015 d'acollida de refugiats a gairebé a 250 aquest any. En aquest context, l'Ajuntament de Barcelona ha lamentat que el govern espanyol hagi negat la seva sol·licitud d'acollir 100 dels refugiats que habiten als campaments de la capital grega.

Summary: La Casa Bloc acollirà 90 refugiats de diverses nacionalitats


El primer ministre britànic, Boris Johnson, ha dit una hora abans que el Brexit es materialitzi de forma oficial, que la sortida del Regne Unit de la Unió Europea "no és un final, sinó un principi". En un missatge adreçat a la nació anglesa el primer ministre ha dit que aquest és el moment en què "l'albada es trenca i la cortina s'aixeca per a un nou acte del nostre gran drama nacional". En aquest sentit, Johnson ha promès que utilitzarà "la sobirania recuperada" per fer els canvis "pels quals la gent ha votat". Entre aquests canvis ha parlat de control de la immigració, d'alliberar la indústria pesquera o de fer tractes comercials lliures. "O simplement fent les nostres lleis i normes en benefici de la gent d'aquest país", ha afirmat. Johnson també ha dit que malgrat les "qualitats admirables" de la Unió Europea, el club dels 28 (27 a partir d'ara) "ha evolucionat en 50 anys en una direcció que ja no s'ajusta a aquest país". I ha afegit: "Aquesta és una opinió que vosaltres, la gent, heu confirmat a les urnes no una, sinó dues vegades". També ha dit que el Brexit no és només una qüestió burocràtica, sinó que "és potencialment un moment de canvi i renovació nacional real". Johnson ha afirmat que el Regne Unit es troba davant "l'albada d'una nova era" i s'ha mostrat convençut que "si es fa bé", el país creixerà "cada mes que passi" en confiança "no només a casa, sinó a fora". "Redescobrirem músculs que no hem utilitzat durant dècades. El poder del pensament i l'acció independent". Pel que fa a la relació que s'establirà a partir d'ara amb Europa, Johnson ha assegurat que l'objectiu no és "treure valor a res del que ha fet la UE". "Volem que sigui el principi d'una era de cooperació amistosa entre la UE i una Gran Bretanya energètica. Una Gran Bretanya amb que és simultàniament un gran poder europeu i veritablement global en les seves ambicions".

Summary: Johnson considera que el Brexit "no és un final, sinó un principi"


La diputada de la CUP-CC Maria Sirvent ha lamentat que el Govern i els dos grups parlamentaris que el formen -JxCat i ERC- donin suport a la vaga general d'aquest dijous i que, alhora, "criminalitzin la dissidència política i el dret a protesta". En un contacte amb la premsa des de plaça Urquinaona, on unes 500 persones s'han concentrat amb la pancarta 'Contra la repressió cap a la República. Vaga general', Sirvent també ha condemnat que la conselleria d'Interior de Miquel Buch impulsi polítiques "repressives" contra la classe treballadora. La diputada cupaire ha denunciat que els Mossos han detingut cinc persones aquest matí. La parlamentària anticapitalista ha reiterat la seva crítica contra l'executiu de Quim Torra, JxCat i ERC: "Per una banda anuncien la vaga general i li donen suport, però reprimeixen qui surt al carrer a defensar els seus drets", ha denunciat. Segons el seu parer, el Govern "sistemàticament" fa polítiques en contra de la "majoria popular i treballadora". Sirvent ha aplaudit que la gent s'estigui organitzant al carrer per reclamar els seus drets i l'exercici del dret a l'autodeterminació: "Donem tot el valor a la vaga general, volem posar de manifest que és una eina de la majoria popular i treballadora que serveix per conquerir els drets civils, laborals i socials vulnerats", ha subratllat.

Summary: La CUP lamenta que el Govern doni suport a la vaga i alhora "criminalitzi la dissidència política"


Per pèrdua de confiança ACN Madrid.-L'advocada general de l'Estat, Consuelo Castro, ha destituït per “pèrdua de confiança” l’advocat de l’Estat Edmundo Bal, segons han confirmat a l’ACN fonts de La Moncloa. Bal era cap de l’àrea Penal de l’Advocacia de l’Estat i un ferm defensor de l’acusació per rebel·lió contra els líders independentistes en el judici de l’1-O. Es va oposar a la rebaixa a sedició i malversació en l’escrit que el seu departament va presentar a les conclusions del sumari de la instrucció al Tribunal Suprem i mantenia una posició enfrontada a Castro. Fonts del Ministeri de Justícia han recordat que el seu càrrec de cap de l’àrea Penal de l’Advocacia de l’Estat és un dels llocs de confiança del cos “i com a tal depèn directament de l’advocada general”.

Summary: El govern espanyol destitueix l’advocat de l’Estat que defensava l’acusació per rebel·lió als presos independentistes


El president d'Units per Avançar, Oriol Molins, ha enviat una carta als militants del partit on explica que es manté l'oferta d'Albert Batlle, tinent d'alcaldia de Barcelona, per encapçalar una "alternativa catalanista de centre". Batlle, dirigent d'Units, vol liderar una candidatura que aposti per la reconstrucció social i econòmica: "Treballem per fer-la realitat", assegura Molins a la missiva, on també afirma que Units "serà present a les eleccions". Fonts del partit han afegit que Units continua parlant amb tothom, i que la preferència és tancar acords amb el PNC. La formació de Marta Pascal, però, no veu amb bons ulls el nom de Batlle. A la carta, Molins també carrega contra la gestió del "desgovern" de la Generalitat. Al seu parer, el president, Quim Torra, ha fet "palesa" la necessitat de "recuperar la bona gestió política i de prioritzar bé els esforços". També critica el vicepresident, Pere Aragonès, a qui acusa d'"inútil" per dialogar a Madrid i aconseguir més recursos per afrontar la crisis sanitària. El president d'Units també afirma que el conseller d’Educació, Josep Bargalló, ha "dificultat" la tornada a les escoles. I constata la "incapacitat" de la consellera de Sanitat, Alba Vergés, de construir un equip a Salut durant els moments "clau", sense "suficients" rastrejadors, ni cribratges massius de proves PCR. "La lluita pel control i pel poder entre Carles Puigdemont i Oriol Junqueras continua incidint negativament en la Generalitat, i la desorientació és total", afegeix Molins a la carta. Per això, el president d'Units reclama "un govern que governi" per a tota la ciutadania, i no només per a "una meitat". "Un govern que, respectant les normes establertes, planti cara a Madrid i obtingui resultats reals per als catalans". "La confrontació intel·ligent de l’independentisme en mans de qualsevol membre de JxCat o d’ERC és un oxímoron inútil que ens fa patir". És per tot això que Units -que no està per la "confrontació", sinó pel diàleg, la col·laboració i la "implicació lleial" dels dos governs-, reclama un Govern amb "noves prioritats".

Summary: Units per Avançar manté l'oferta d'Albert Batlle per encapçalar una "alternativa catalanista de centre"


El Comitè d'Empresa de Metro de Barcelona ha convocat dues noves jornades d'aturades parcials pel 26 i 27 d'abril que coincidiran amb la fira Alimentària. Els sindicats han informat que aquestes protestes són una "mesura de pressió contra la paralització de les negociacions del conveni col·lectiu". Segons un comunicat de la secció sindical de la UGT, les aturades previstes per al dia 26 són de vuit a deu del matí i de tres quarts de sis de la tarda a les nou de la nit. El dimecres, 27 d'abril, les aturades seran de les nou del matí a les tres de la tarda i de les deu de la nit fins que finalitzi el servei. Aquest mateix dia, els treballadors es manifestaran des de plaça Urquinaona fins a plaça Sant Jaume. En un comunicat enviat aquest divendres, la secció sindical de la UGT a TMB Metro ha denunciat "l'estancament de les negociacions i l'immobilisme de la direcció en temes clau de la negociació, com l'organitzatiu i l'econòmic".

Summary: Noves aturades parcials de Metro els dies 26 i 27 d'abril, coincidint amb la fira Alimentària


El jutge ha deixat en llibertat provisional l'exprofessor d'educació física del col·legi Maristes de Barcelona denunciat per abusos sexuals. Com a mesures cautelars, el magistrat ha prohibit a l'investigat sortir del territori espanyol, li ha retirat el passaport i haurà de comparèixer setmanalment a la comissaria. A més, segons fonts del Tribunal Superior de Justícia de Catalunya, li ha prohibit realitzar activitats educatives, culturals, recreatives o de qualsevol altre tipus, siguin retribuïdes o no, on hi hagi menors. Per ara, ja hi ha cinc les denúncies d'abusos sexuals contra l'ex professor, després que aquest dissabte una nova víctima s'hagi personat a la comissaria de les Corts. El pare de la víctima que va destapar el cas ha avançat aquesta informació i ha assegurat que coneix cinc casos més. L'home, que va penjar diversos cartells a les rodalies del col·legi amb un correu electrònic per trobar més afectats, ha assegurat que una vintena de persones ja s'han posat en contacte amb ell: "És un degoteig constant", ha assegurat Manuel a les portes de la Ciutat de la Justícia.

Summary: Llibertat provisional per l'exprofessor d'educació física denunciat per abusos sexuals


Els ajuntaments de Barcelona, Sabadell i Badalona, en nom del món local, han exigit aquest dimarts més recursos i canvis normatius per lluitar contra la pobresa energètica. Una "qüestió d'extrema urgència" que els ajuntaments "afronten en solitari", segons ha lamentat Laia Ortiz, tinenta d'alcalde de drets socials de l'ajuntament de Barcelona. Aquest reclam serà la base d'una declaració institucional que sortirà del 1r Congrés Català de Pobresa Energètica que impulsen els tres municipis i que tindrà lloc del 3 al 4 de novembre a Sabadell (Vallès Occidental). Un congrés, obert a tots els municipis catalans, que vol oferir solucions a problemes concrets a través d'activitats de debat i reflexió i que està co-organitzat també per la Diputació de Barcelona, la Taula del Tercer Sector i l'associació Ecoserveis.

Summary: El món local exigirà més recursos i canvis normatius per lluitar contra la pobresa energètica en un congrés al novembre


Els treballs per reparar els trams de la costa nord del Maresme, afectada pels darrers temporals de mar del mes de gener, es començaran a executar a partir de la pròxima setmana, segons ha anunciat el delegat del govern espanyol a Catalunya, Enric Millo, durant una visita a la zona dels càmpings de Malgrat de Mar, un dels punts més damnificats. Com ja va aprovar el Consell de Ministres, s'invertiran 2,1 MEUR de forma extraordinària entre Malgrat de Mar i Pineda de Mar. El termini d'execució de les obres serà d'uns tres mesos i, per tant, estarien enllestides poques setmanes abans de l'inici de la temporada d'estiu. L'objectiu plantejat des del territori perquè la intervenció es fes abans de la Setmana Santa no es podrà complir.

Summary: Les obres de reparació del litoral del Maresme estaran llestes per a la temporada d'estiu però no abans de Setmana Santa


Un operatiu de la Guàrdia Urbana de Badalona (Barcelonès) ha permès intervenir més de 36.000 objectes falsificats per ser venuts com a 'souvenirs' de la ciutat de Barcelona i imputar dues persones per un delicte contra la propietat industrial. El material ha estat intervingut en un magatzem ubicat al carrer d'Antoni Bori del barri del Gorg, al polígon industrial Badalona Sud. L'operatiu policial ha tingut lloc després que la marca Jin Taichang presentés una denúncia per la presumpta falsificació dels seus productes. En cas que el material comissat s'hagués comercialitzat com a productes originals a les tendes hauria tingut un valor de mercat de gairebé 300.000 euros.

Summary: La Guàrdia Urbana de Badalona intervé més de 36.000 'souvenirs' falsificats


El conseller d'Afers Exteriors, Relacions Institucionals i Transparència, Raül Romeva, ha advertit el proper govern espanyol que "seguir amagant el cap sota l'ala només crearà més tensió, quan el que es necessita són negociacions" per trobar una solució a Catalunya. En un article al diari escocès 'The National', Romeva ha assegurat que "si Espanya és una veritable democràcia, com Dinamaca, el Canadà o el Regne Unit, hi ha d'haver diàleg en un referèndum d'autodeterminació". El conseller ha explicat que, si la consulta no es pot fer per la via negociada, la Generalitat seguirà el "mandat democràtic" i el full de ruta dels propers 18 mesos cap a la independència per convertir-se "aviat" en un "nou estat d'Europa". "El temps ha arribat", conclou l'article.  El titular d'Afers Exteriors, Relacions Institucionals i Transparència sosté que Catalunya vol negociar el "com i el quan d'un referèndum" i argumenta que el 80% dels catalans està a favor de fer-lo i el 87% "acceptaria els seus resultats".  Si el govern espanyol nega la possibilitat de fer la consulta, Romeva subratlla que el full de ruta cap a la independència  es farà "sense violència o disturbis" i amb "mitjans democràtics". "La democràcia prevaldrà i el govern de Catalunya pot assegurar que es farà sense cap buit polític o incertesa política. De vot en vot i des de el marc legal existent cap a un nou marc legal", resa l'article.   Al text, titulat 'El llarg camí de Catalunya per esdevenir un estat lliure', Romeva subratlla que hi ha una "paràlisi política" a Espanya a causa de la incapacitat per formar govern i diu que això ha "prolongat les tensions entre Espanya i Catalunya". El conseller fa un repàs a les relacions entre Catalunya i Espanya dels darrers anys i explica que la Generalitat ha estat "buscant negociar amb el govern espanyol des del 2010", després de la retallada de l'Estatut.  Romeva també explica que al gener es va convertir en conseller d'Afers Exteriors després d'unes eleccions que van donar per primer cop la majoria d'escons als partits independentistes. El titular d'Exteriors detalla que, després dels 18 mesos d'un full de ruta cap a la independència que inclou negociacions amb el govern espanyol, els ciutadans "tindran l'oportunitat de confirmar la creació de la República Catalana amb unes noves eleccions", i justifica que això arriba després d'anys d'esgotar totes les rutes possibles per demanar un referèndum d'independència com el que es va fer a Escòcia.  Raül Romeva lamenta que "els ponts que una vegada van unir Catalunya i Espanya han estat cremats per la increïble negació del govern del PP dels problemes polítics que hi ha a Catalunya" –tot i les manifestacions independentistes amb "milions" de persones- i un "permanent rebuig a parlar". En comptes d'això, assenyala Romeva, "el govern espanyol ha triat amagar-se darrere una barrera de casos legals contra Catalunya". El conseller subratlla que "l'atac legal" més recent ha estat "l'intent del govern espanyol de dificultar una activitat normal de la conselleria catalana d'Afers Exteriors, negant el govern català la capacitat d'establir relacions globals, una eina bàsica de qualsevol actor efectiu en el món globalitzat del segle XXI".

Summary: Romeva repta l'Estat a demostrar al món que Espanya és una "veritable democràcia" permetent un referèndum a Catalunya


El cos de la policia catalana activa el protocol d'atemptat terrorista ACN Barcelona.-Els Mossos han confirmat a través del seu compte de Twitter que l'atropellament massiu a la Rambla de Barcelona és un atemptat terrorista. Davant d'aquesta situació, la policia catalana ha activat el protocol d'atemptat terrorista. El nou balanç oficial és d'un mort i 32 ferits, després que una furgoneta hagi atropellat desenes de persones que passejaven pel centre de la capital catalana. Els Mossos també demanen als ciutadans que es troben per la zona del centre i la plaça Catalunya de Barcelona que segueixin les indicacions dels agents i mantinguin la calma.

Summary: Els Mossos confirmen que l'atropellament massiu a la Rambla és un atemptat terrorista


Els treballadors donen servei a 27 companyies a l'Aeroport del Prat ACN Barcelona.-El Departament de Treball acollirà aquest divendres a la tarda, a partir de les quatre, una nova reunió de mediació entre els representants sindicals dels treballadors de terra d'Iberia i la direcció de la companyia per evitar a última hora la vaga convocada per aquest cap de setmana a l'Aeroport del Prat. Les dues parts es van reunir aquest dijous sense que s'arribés a un acord i el Ministeri de Foment va dictar els serveis mínims, que obligaran a enlairar el 100% dels vols domèstics amb els territoris no peninsulars, el 54% dels serveis internacionals i el 32% dels peninsulars que tinguin una alternativa de transport inferior a 5 hores.  El personal de terra dona servei a 27 companyies a l'aeroport de Barcelona, per la qual cosa, el número de vols afectats podria ser de l'ordre de mil durant el termini previst de la vaga.

Summary: Nova reunió de mediació entre els sindicats del personal de terra d'Iberia i la direcció de l'empresa


Més de 2.500 estudiants de secundària i Batxillerat s'han manifestat aquest dijous pels carrers de Girona per defensar el referèndum. El recorregut ha començat davant la comissaria de la policia estatal, al barri de Pedret, ha passat per davant la subdelegació del govern espanyol i ha acabat a la comandància de la Guàrdia Civil, a Montilivi. Allà, un cordó policial dels Mossos d'Esquadra ha evitat que arribessin a la porta. En un ambient festiu, amb moltes estelades i pancartes a favor de la independència de Catalunya, els alumnes han respost a la crida del Sindicat d'Estudiants dels Països Catalans (SEPC). Molts d'ells no són majors d'edat i, per tant, diumenge no podran votar. Tot i això, demanen al conjunt dels ciutadans que "votin per ells". "Som la pròxima generació i no viurem sota la vostra dictadura", es podia llegir en una de les pancartes. Els estudiants de secundària i Batxillerat s'han tornat a mobilitzar aquest dijous pels carrers de Girona. Les concentracions van començar ahir amb uns 200 participants i les protestes han continuat avui pels volts de les dotze del migdia amb una primera parada davant la comissaria de la policia estatal, al barri de Pedret, on han participat més de 300 joves. La resta d'estudiants s'han concentrat a la plaça Independència des d'on han enfilat, primer fins a la subdelegació del govern estatal i després fins a la comandància de la Guàrdia Civil. En total, hi han participat més de 2.500 joves. Allà els esperava un fort dispositiu de seguretat dels Mossos. Els agents han fet un cordó policial per evitar que els estudiants accedissin a l'edifici.   Els estudiants congregats han respost amb crits de "fora les forces d'ocupació", "votarem" o "és una urna, no mossega". També  han fet onejar estelades i han lluït pancartes a favor de la independència de Catalunya. Entre elles, s'hi podien llegir consignes com "som la pròxima generació i no viurem sota la vostra dictadura" o "Espanya, en venda", entre d'altres.  La concentració s'ha desplaçat de la comandància fins a l'avinguda Lluís Pericot. En aquest punt, els organitzadors l'han donat per dissolta però un centenar més de persones han decidit continuar-la i hi ha tornat. De nou, els Mossos els han impedit el pas. A l'entrada, un grup d'efectius del cos policial observaven la protesta estudiantil.  "Seguirem defensant el referèndum"  El portaveu del SEPC, Dani Collgros, ha afirmat que la mobilització respon als "repetits atacs repressius" que el govern espanyol "està aplicant en les darreres setmanes". Al seu entendre, s'estan "vulnerant els drets dels estudiants i això no pot queda impune". Per això, ja ha avançat que no descarten noves protestes perquè "defensarem el referèndum quan faci falta".

Summary: De la policia estatal a la comandància de la Guàrdia Civil: 2.500 estudiants gironins es manifesten per defensar l'1-O


La CUP reuneix el Consell Polític i el GAP després de l'acord in extremis amb Junts pel Sí per a la investidura ACN Barcelona.-El diputat de la CUP-CC, Julià de Jòdar, "estaria encantat" que el cap de files dels cupaires al Parlament, Antonio Baños, "tornés" a l'hemicicle. Baños va anunciar dilluns 4 de gener la seva renúncia a l'acta després del 'no' definitiu de la CUP a la investidura d'Artur Mas com a president de la Generalitat. De fet, ja aquest dissabte al vespre De Jòder va piular al Twitter: "Bentornat, Baños!"."Estaria encantat que tornés, jo", ha apuntat aquest diumenge al matí just abans d'entrar a la seu de la CUP a Barcelona, on se celebra una reunió del Consell Polític i del Grup d'Acció Parlamentària (GAP), i també del secretariat nacional de la CUP, per afrontar els canvis al grup parlamentari després de l'acord amb Junts pel Sí 'in extremis'. Ja han entrat a la seu de la CUP almenys els diputats Benet Salellas i Eulàlia Reguant.  El 7 de gener Baños encara no havia presentat la seva renúncia formal a l'acta de diputat tot i que no va assistir al ple de designació dels senadors.

Summary: Julià de Jòdar, sobre Baños: "Jo estaria encantat que tornés"


El certamen, que arriba a la seva sisena edició, comptarà amb una setantena d'expositors ACN Vic.-El recinte firal del Sucre de Vic acollirà del 18 al 20 d'octubre la 6a Fira de Biomassa de Catalunya a Vic. El certamen, de caràcter bianual, comptarà en aquesta edició amb una àrea dedicada al biogàs i al tractament de purins. "És una problemàtica ja coneguda pels residus que genera i per això volem aprofundir en buscar resposta", ha explicat a l'ACN el regidor de Fires i Mercats de l'Ajuntament de Vic, Benjamí Dòniga. Els expositors vinculats a la biomassa i els de la nova àrea especifica superaran la setantena. El Saló del Biogàs i Tractament de Purins va adreçat a totes les empreses d'aquest sector. Neix amb la vocació de ser l'esdeveniment de referència de les propostes tecnològiques i productes comercials que donin resposta a les necessitats del sector ramader i agroindustrial de Catalunya. Amb aquest objectiu s'hi reuniran 18 expositors del sector, 11 de Catalunya i 7 de Dinamarca, i s'ha organitzat una jornada tècnica, que presentarà novetats tecnològiques, legislatives i casos d'èxit en el tractament de purins i la producció de biogàs. "És una forma d'impulsar una promoció econòmica", diu Dòniga, tot afegint que la idea és que els empresaris "hi apostin i vegin una oportunitat de negoci futura". Una fira que aspira a ser referent internacional Després de cinc edicions, Dòniga creu que la fira està consolidada. "El sector hi aposta cada vegada més", assegura, tot afegint que "està creixent, és més que una fira local, pel que confiem en el fet que algun dia arribi a ser un esdeveniment internacional de renom". En aquesta sisena edició la Fira de Biomassa de Catalunya comptarà amb un total de 75 d'empreses i institucions relacionades amb el sector. La majoria són de Catalunya, tot i que també hi ha empreses d'Euskadi, Comunitat de Madrid, Navarra, Castella i Lleó, Astúries, Galícia i Itàlia. Jornada tècnica i actes paral·lels En paral·lel a l'àrea expositiva, hi haurà una jornada tècnica de biomassa en la qual s'abordaran diferents temàtiques d'interès pel sector com experiències sobre grans consums o el cicle de vida de la biomassa i les emissions. Pel que fa a les activitats paral·leles, destaquen la segona edició dels Premis Biomassa Catalunya, promoguts des del Clúster de Biomassa i l'Ajuntament de Vic per promocionar les bones pràctiques en l'ús de la biomassa, o el primer Concurs Internacional de Motoserristes a Catalunya, entre altres activitats. La 6a Fira de Biomassa de Catalunya està organitzada per l'Ajuntament de Vic, la Generalitat de Catalunya, a través del Centre de la Propietat Forestal, l'Institut Català d'Energia (ICAEN) i la Direcció General de Medi Natural, el Consell Comarcal d'Osona, el Centre Tecnològic Forestal, el Clúster de la Biomassa i les Diputacions de Barcelona i Girona.

Summary: La Fira de Biomassa de Catalunya a Vic inclourà un espai adreçat al biogàs i al tractament de purins


Els grups parlamentaris de Ciutadans, PSC-Units i PPC han presentat la petició de reconsideració a la Mesa perquè faci marxa enrere i no admeti la proposta de resolució que els tres partits independentistes van presentar dimarts. Segons els socialistes, els punts 1 –de "rebuig a la sentència del Suprem"- i 11 –on s'avisa que es "reitera i reiterarà" el suport a l'autodeterminació i la reprovació de la monarquia- són contraris a les tesis i advertències dictades pel Tribunal Constitucional i a la pròpia carta magna. És per això que reclamen la reconsideració de la seva admissió a tràmit i, a més, demanen "un informe als serveis jurídics de la cambra" que determini l'adequació de la resolució a la legalitat vigent i les indicacions del TC. Segons l'escrit de reconsideració dels socialistes presentat aquest dimecres –i anunciat el passat dimarts-, els punts més polèmics podrien ser "manifestament contraris a principis bàsics constitucionals i estatutaris" i "infringir les decisions del Tribunal Constitucional", així com contribuir a la vulneració de drets dels diputats i del "'vius in officium' dels membres de la cambra". Els populars qüestionen, especialment, els apartats onzè – en què s'avisa que es reiterarà el suport a l'autodeterminació i la reprovació de la monarquia tants cops com ho vulguin els diputats- i el tretzè – en què es recorda que el Parlament ha aprovat desenes de resolucions polítiques sobre el dret a l'autodeterminació i es compromet a "seguir-ho fent" si aquesta és la voluntat de la cambra. El PPC creu que aquests apartats contravenen diverses sentències i interlocutòries del Tribunal Constitucional, a més de presentar un contingut "clarament inconstitucional". Així, creuen que la Mesa ha incomplert l'obligació d'inadmetre a tràmit iniciatives parlamentàries contràries a la Constitució.

Summary: ACTUALIZACIÓ:Cs, PSC-Units i PPC presenten peticions de reconsideració perquè la Mesa rebutgi la resolució dels independentistes


El Parlament Europeu (PE) ha aprovat aquest dimecres l'informe sobre Drets Fonamentals a la UE el 2017, del qual l'eurodiputat per Esquerra Republicana de Catalunya Josep-Maria Terricabras n'ha estat el responsable, i que, entre d'altres, reclama investigacions "imparcials" sobre l'ús "excessiu" de la força policial. El text, que s'ha aprovat amb 390 vots a favor, 153 en contra i 63 abstencions, avalua la situació dels drets fonamentals i denuncia les violacions dels drets de les dones, de l'estat de dret i de la llibertat d'expressió i d'associació. Terricabras ha subratllat que, "en el passat" aquestes llibertats eren drets fonamentals adquirits, però ara "han de ser reconquerits, fins i tot en llocs i països on no s'esperava que en ple segle XXI estiguessin amenaçats". Així, a banda de reclamar investigacions "imparcials" sobre "l'ús excessiu" de la força policial –i en aquest aspecte ERC destaca el  cas de l'1-O a Catalunya- també adverteix de la "ineficiència" de les institucions a l'hora de combatre "vulneracions greus i persistents" dels valors europeus. A més adverteix que hi ha "problemes" amb la independència judicial en alguns estats membres de la UE per "influències polítiques", tot i que no esmenta específicament cap Estat. L'informe també adverteix sobre les violacions dels drets de les dones, les violacions de l'estat de dret i el discurs d'odi.

Summary: Europa aprova l'informe de Terricabras que demana investigacions "imparcials" sobre l'ús "excessiu" de la força policial


PSC, PP i Cs han votat aquest dimarts a favor d'Ursula Von der Leyen com a presidenta de la Comissió Europea mentre que els Comuns i ERC s’hi han oposat. En declaracions a l’ACN després de l’ajustada votació, Javi López (PSC) ha defensat que el suport dels socialistes a última hora ha sigut "fruit d'un complex equilibri de forces" a la Unió Europea mentre que Dolors Montserrat (PP) i Jordi Cañas (Cs) han celebrat la victòria de l'alemanya. Per contra, els eurodiputats Diana Riba (ERC) i Ernest Urtasun (Catalunya en Comú) han criticat que la seva elecció sigui resultat d'un "repartiment entre estats" i de l'ajuda d'alguns grups euròfobs i ultres. "Majoritàriament hi hem donat suport esperant ser garants d'un programa reformista i progressista", ha reivindicat López sobre la posició del seu grup. A més, l’eurodiputat ha argumentat que els socialistes han sigut "capaços de garantir una bona presència a les institucions" amb les candidatures de Josep Borrell com a cap de la diplomàcia europea i Frans Timmermans com a vicepresident, encara que la presidència de la CE recaigui altre cop a mans dels populars. Montserrat veu "una gran notícia" que s'hagi escollit una nova presidenta del Partit Popular Europeu amb el suport també de socialistes i liberals. L’eurodiputada popular creu que amb aquest nou lideratge es podrà treballar per "una Europa unida, forta i segura" i confia en la seva defensa de l'estat de dret, el progrés econòmic i del medi ambient. Per la seva banda, Cañas ha reconegut que l'alemanya "és segurament" l'opció "menys dolenta" per presidir la CE però "garanteix l'estabilitat institucional" a la UE. "És una bona decisió", ha defensat l’eurodiputat taronja, membre del grup liberal que ha donat suport a l'alemanya. Afer català Per a Riba el programa polític de Von der Leyen no encaixa amb "l'Europa" que vol ERC. Tot i això, ha assegurat que la nova presidenta és "coneixedora" de l'afer català i de l'absència independentistes d'Oriol Junqueras, Carles Puigdemont i Toni Comín al plenari.  "Després veurem quines són les accions o com pot ajudar a resoldre aquest conflicte", ha dit Riba, confiada en el fet que pugui tenir un paper per impulsar "una taula negociadora". De fet, la impossibilitat que Puigdemont i Comín puguin exercir d’eurodiputats ha deixat JxCat sense vot sobre la futura presidenta de la Comissió Europea, ja que els seus escons segueixen buits.  Mà estesa d'Urtasun A Urtasun no li han convençut les propostes de Von der Leyen i veu amb mals ulls que sigui presidenta de la CE "gràcies a alguns vots molt sospitós "com el del partit de l'extrema dreta polonesa". "Neix amb el problema d'haver sigut escollida per partits euròfobs i d'extrema dreta", ha remarcat. Així, Urtasun augura que no podrà governar la CE durant cinc anys "amb la majoria que ha tret al Parlament". "Si vol fer polítiques progressistes, aquí ens té, però fins ara no ho ha demostrat", ha assegurat, confirmant que els ecologistes europeus estan disposats a "dialogar" amb Von der Leyen de cara a la nova legislatura.

Summary: PSC, PP i Cs voten Von der Leyen mentre ERC i Comuns s’oposen a la nova presidenta de la Comissió


La Fura dels Baus ha decidit cancel·lar l'espectacle sorpresa que preveia estrenar en el marc del Cruïlla XXS. La performance de la companyia, dirigit per Pera Tantiñá i que prometia "excentricitat, innovació i adaptació", estava prevista inicialment per aquest divendres i dissabte a la Plaça de l'Univers de la Fira de Montjuïc a Barcelona. La Fura ja van estrenar fa uns dies l''NN (Nova Normalitat)' al recinte de Sant Pau, un homenatge al món de la salut. Segons han avançat a Catalunya Ràdio i han confirmat fonts de la Fura a l'ACN, les condicions de l'acte i les limitacions d'aforament en feien difícil la "viabilitat". La companyia ha intentat buscar alternatives però, finalment, s'ha optat per suspendre'l.

Summary: La Fura dels Baus cancel·la l'espectacle sorpresa al Cruïlla XXS


La professora d'Economia de la UB Elisenda Paluzie ha estat la candidata més votada en les eleccions al Secreatriat Nacional de l'Assemblea Nacional Catalana (ANC). Paluzie ha rebut un total de 5.062 vots, molt per sobre del segon candidat, Joan Canadell, que n'ha aconseguit 3.152. El president del CIEMEN i membre d'ERC, David Minoves, ha quedat en tercera posició amb 3.026 suports. En total, ha votat un 19,51% del cens: 7.155 socis, 4.596 dels quals ho han fet telemàticament i 2.559 presencialment. L'historiador Pep Cruanyes ha resultat quart i el vicepresident del Cercle Català de Negocis (CCN), David Fernàndez Aguilera, cinquè. Per la seva banda, el cap de premsa de l'ANC, Adrià Alsina, que també s'havia presentat a aquests comicis, ha estat sisè. Un cop obtinguts aquests resultats els 77 nous membres del Secretariat Nacional de l'entitat hauran de decidir el nom de la persona que liderarà l'entitat sobiranista els propers dos anys. Aquesta decisió es farà efectiva el proper dissabte, 24 de març, quan se celebrarà la sessió constitutiva a L'Hospitalet de Llobregat. Elisenda Paluzie ha guanyat aquestes eleccions sense haver-se pronunciat sobre els dos rumbs que s'han posat sobre la taula per afrontar aquesta nova etapa de l'ANC. En un extrem s'han situat els que, com el cap de premsa de l'ANC, Adrià Alsina, que ha estat sisè amb 2.788 vots, creuen que cal implementar la República a partir de la DUI del 27 d’octubre. En l'altre els que consideren que és hora de recosir i eixamplar la majoria sobiranista, com defensa el president del CIEMEN i membre d'ERC, David Minoves, que ha quedat en tercera posició amb 3.026 suports.  Tot i els resultats, l'entitat no tindrà una nova presidència fins el proper 24 de març, quan se celebrarà la sessió constitutiva a L'Hospitalet de Llobregat. Els 77 nous membres del Secretariat, que disposen del mateix pes a l'hora de decidir, hauran d'escollir els quatre càrrecs orgànics de l'entitat: presidència, vicepresidència, secretaria i tresoreria.  Caldrà esperar per saber el desenllaç, ja que Adrià Alsina, David Minoves, i el vicepresident del Cercle Català de Negocis, David Fernàndez - que ha estat cinquè amb 2.796 vots- havien expressat la seva voluntat d'optar a la presidència.  Així, podria tornar-se a donar un escenari com el de fa dos anys, quan tot i haver obtingut 30 vots més, l'activista Liz Castro va acabar perdent perquè el Secreatariat va escollir Jordi Sànchez.  Una jornada polèmica  La jornada electoral ha arribat enmig de la polèmica per la decisió de la Junta Electoral de l'ANC d'excloure 17 de les candidatures que es presentaven, entre elles, la del periodista i exdiputat de la CUP Antonio Baños, per incomplir l'article 7,2 del reglament electoral de l'ANC. Segons aquesta normativa, més enllà dels actes presencials amb tot els candidat convidats, "cap altra publicitat ni campanya no estarà permesa, i podrà ser exclòs el candidat que ho incompleixi, si a criteri de la Junta Electoral aquest incompliment fos de rellevància significativa". Després del rebombori que la decisió va generar, l'entitat va obrir un període d'al·legacions i va revalorar les candidatures. Finalment la Junta Electoral va readmetre les candidatures de Pere Camps, Xavier Ludevid i Elisenda Romeu com a candidats a representació nacional i els de Jordi Alemany, Neus Cerdà, Marcel·lí Corominas, Francesc Esteve, Joan Martínez, Eva Riera, Mateu Rodes i Tomàs Sayes com a candidats de representació territorial. A banda de Baños, en van quedar fora definitivament també Alexis Azuaje, Adrià Aragonès, Miquel Àngel Audí, Gràcia Ferrer, Joan Folch i Sergi Masip.

Summary: La professora d'Economia de la UB Elisenda Paluzie guanya les eleccions al Secretariat Nacional de l'ANC


Els Agents Rurals van traslladar divendres passat a la canera municipal de Tàrrega un gos que es trobava en un estat lamentable en una terrassa d'un domicili d'Anglesola, a l'Urgell. L'animal estava lligat a una antena del cel obert i presentava un aspecte desnodrit. Dins del mateix pis els agents van trobar un altre gos en avançat estat de descomposició. Els rurals van obrir un atestat per suposat delicte de maltractament. L'actuació es va portar a terme conjuntament amb els Mossos d'Esquadra i els Bombers, a qui es va requerir ajuda per entrar al domicili ja que no se'n va poder localitzar el propietari.

Summary: Traslladen a la canera de Tàrrega un gos desnodrit i entortolligat en una antena del cel obert d'una casa d'Anglesola


919 persones han sigut diputats i diputades en els darrers 40 anys des del restabliment del Parlament. Segons dades facilitades per la cambra catalana, 655 homes i 264 dones han representat els catalans des del 1980, després de la dictadura franquista. Precisament, el Saló de Sessions acull aquest dilluns l’acte central de la celebració del 40è aniversari del restabliment de la cambra en què s’homenatjarà els exdiputats. En total en les últimes quatre dècades s'han aprovat 724 lleis, 96 decrets lleis, 8.534 resolucions i 1.516 mocions i s'han celebrat 864 plens. La cambra va aprovar el juny del 1980 la seva primera llei per declarar Festa Nacional de Catalunya la diada de l'Onze de Setembre. Al migdia del 10 d’abril de 1980, els 135 diputats elegits a les eleccions del 20 de març van ocupar els escons del Saló de Sessions per constituir el Parlament de la primera legislatura. Amb la presència de diputats del Parlament republicà del 1932, la sessió va començar amb un acte inaugural presidit per Josep Tarradellas, president de la Generalitat restablerta. Tot seguit, els diputats van elegir Heribert Barrera president del Parlament. El 15 de març, abans de constituir-se el nou Parlament, quan encara no se’n sabia la composició, el darrer president de la cambra a l’exili, Francesc Farreras i Duran, va enviar des de Mèxic una carta a qui fos el primer president del Parlament restablert per explicitar que renunciava al càrrec, que passava el relleu al nou president i que donava suport a la Generalitat restablerta. La carta simbolitza totes les persones que van mantenir les institucions des de l’exili i que amb la recuperació de la democràcia van passar les seves responsabilitats als nous representants elegits. Dels 135 diputats sorgits dels comicis del 1980, només 7 eren dones, i en el decurs d’aquella primera legislatura en van arribar a ser 8. Aquesta dada ha anat augmentant i actualment hi ha 59 diputades. A més d’Heribert Barrera durant la primera legislatura (1980-1984), aquests quaranta anys han presidit el Parlament Miquel Coll i Alentorn, a la segona (1984-1988), Joaquim Xicoy, a la tercera i la quarta (1988-1995), Joan Reventós, a la cinquena (1995-1999), Joan Rigol, a la sisena (1999-2003), Ernest Benach, a la setena i la vuitena (2003-2010), Núria de Gispert, a la novena i la desena (2010-2015), Carme Forcadell, a l’onzena (2015-2017), i Roger Torrent, aquesta dotzena. El Parlament va elegir Jordi Pujol president de la Generalitat de la primera a la sisena legislatura (1980-2003), Pasqual Maragall a la setena (2003-2006), José Montilla a la vuitena (2006-2010), Artur Mas a la novena i la desena (2010-2016), Carles Puigdemont a l’onzena (2016-2017) i Quim Torra a l’actual. En aquests quaranta anys s’han debatut quatre mocions de censura: dues contra el president Jordi Pujol presentades per Josep Benet (PSUC) el 1982 i Pasqual Maragall (PSC) el 2001, una contra el president Pasqual Maragall presentada per Josep Piqué (PPC) el 2005, i una altra contra el president Quim Torra presentada per Lorena Roldán (Cs) el 2019. Cap no va prosperar ja que les presentades contra Pujol i Torra van ser rebutjades pel Ple, mentre que la presentada contra Maragall va ser retirada abans de sotmetre’s a votació. Només el president Carles Puigdemont s’ha sotmès a una qüestió de confiança (2016), amb la qual va aconseguir renovar la confiança del Parlament. La cambra va aprovar el juny del 1980 la seva primera llei: la Llei 1/1980, del 12 de juny, per la qual es declara Festa Nacional de Catalunya la diada de l'Onze de Setembre, iniciativa que va obtenir el suport unànime de la cambra. En aquests quaranta anys s’han aprovat un total de 724 lleis, s’han validat 96 decrets llei i s’han aprovat 8.534 resolucions i 1.516 mocions.

Summary: 919 homes i dones han estat diputats al Parlament en els darrers 40 anys des del restabliment de la cambra


La UGT ha denuciat a la Inspecció de Treball i al jutjat social l'acomiadament d'una treballadora després d'avisar que hauria d'ocupar-se de la seva filla en quarantena. En un comunicat, el sindicat explica que el passat 21 de setembre l'empleada es va posar en contacte amb els seus superiors per explicar-los que havia rebut un correu de l'escola de la menor que advertia les famílies que s'havia trobat un possible cas de covid-19 a la classe i que probablement s'hauria de posar en quarantena tot el curs. Aquella tarda l'empleada va rebre una notificació per acomiadament disciplinari, amb l'argument que la seva productivitat havia caigut un 30%.  La dona havia teletreballat des de l'inici de l'estat d'alarma ja que la feina que fa ho permet. La UGT afirma que aquest acomiadament és conseqüència de la no gestió dels efectes laborals que genera la pandèmia i dels aïllaments per covid-19. A més, asseguren que és un cas de discriminació indirecta de la dona en el mercat laboral ja que són elles les que assumeixen majoritàriament la cura dels menors i persones a càrrec.

Summary: UGT denuncia l'acomiadament d'una treballadora després d'avisar que hauria d'ocupar-se de la seva filla en quarantena


El Servei Català de Trànsit coordinarà al llarg d’aquest cap de setmana una campanya policial de controls de velocitat. Trànsit ha impulsat aquesta iniciativa per controlar la velocitat excessiva després que s’hagi detectat que és un dels factors que s’ha incrementat en aquest primer semestre del 2018. Així, els Mossos d'Esquadra duran a terme dissabte i diumenge controls intensius que se centraran sobretot controlar els límits de velocitat dels conductors. Trànsit remarca que la velocitat excessiva o inadequada, a més de ser una causa directa de sinistres viaris, és un factor concurrent que agreuja les conseqüències de lesivitat de les víctimes. Per aquest motiu, reitera que campanyes preventives i intensives com aquestes són importants per continuar conscienciant els conductors, a banda dels controls continus i permanents que es fan al llarg de tot l’any i de la xarxa de radars fixes arreu del territori. Durant el primer semestre del 2018, Trànsit recorda que les infraccions per velocitat han estat presents com a factor concurrent en el 17,2% dels accidents amb víctimes en zona interurbana. Segons detalla, en relació al total de víctimes mortals en vies interurbanes en el primer semestre del 2018, el 13% han estat associats a una infracció de velocitat i en comparació amb el primer semestre del 2017, la presència de les infraccions de velocitat com a factor concurrent associat a víctimes mortals ha augmentat gairebé un 1%.

Summary: Els Mossos faran controls intensius pel compliment dels límits de velocitat aquest cap de setmana


L'Audiència de Girona ha jutjat aquest dijous una dona acusada de contractar un sicari perquè li clavés una pallissa als seus inquilins d'una casa de Riells i Viabrea (Selva) que li devien diners. La dona, M. Carmen Mora, i el sicari s'enfronten a una pena de 6 anys de presó per un delicte de lesions amb pèrdua d'òrgan. El sicari, Hicham Sorroukh, ha relatat que va cobrar 50 euros però van pactar el treball per 400. Assegura que no el va contractar per apallissar-lo, sinó per "espantar-lo" estimbant els cotxes per un barranc. "Però em va sorprendre i vam forcejar", ha justificat. Hi ha un tercer acusat, qui va posar en contacte la dona i el sicari. La víctima va patir lesions greus i li van extirpar la melsa.

Summary: Jutgen una dona per encarregar a un sicari que apallissés uns inquilins que li devien diners, a Riells i Viabrea


'Lluís Llach. Com un arbre nu' s'aproxima al centre Arts Santa Mònica als paisatges personal i artístic del músic de Verges amb motiu dels 50 anys de carrera. Ho fa a través de la mirada de Lluís Danès, l'escenògraf que ha dissenyat una exposició multisensorial que evoca l'imaginari de Llach en vuit ambients que abracen l'espectador un dels quals permet veure una imatge en 3D de l'artista mentre toca al piano la cançó. Titulats amb noms de cançons del cantant els espais de l'exposició evoquen la discografia de Llach, la trajectòria musical, els referents vitals i artístics, la relació amb els poetes, l'imaginari del seu cançoner o el recorregut creatiu més enllà de la música. Danés afirma que l'exposició és "un acte d'amor" cap a Llach.  "Soc admirador del Lluís de tota la vida, i fa tretze anys que vam començar a col·laborar. Hem fet de tot junts, però em faltava fer una exposició. Per mi és un acte d'amor i un plaer", ha destacat Lluís Danés aquest dijous abans de la inauguració.  L'escenògraf ha explicat que ha plantejat la mostra "com un viatge a través dels objectes i els territoris que evoquen moltes de les seves cançons", i no pas com una exposició cronològica per bé que estigui "molt ben documentada".  Els seus són uns paisatges que sempre l'han atret com a escenògraf, ha confessat, i sense els quals molta de la seva escenografia "no hi hagués estat". "Soc fan d'en Lluís. De fet, diria que només soc fan del Lluís; no tinc altres mites", ha confessat finalment Danés.  En efecte no es tracta en d’un recorregut cronològic ni retrospectiu de la seva obra, sinó una invitació als visitants a endinsar-se en els paisatges personals de l’artista. L’exposició inclou diversos àmbits, cadascun dels quals porta per títol el nom d'una cançó però sense que aquesta en sigui la protagonista (amb excepció de l''Estaca', una sala amb les múltiples traduccions de la cèlebre cançó de Llach adossades –lletra i música- a grans estaques clavades al terra). L'origen de l'exposició es remunta a l'any 2016, un any abans que Llach complís els 50 anys de trajectòria, segons ha recordat el director editorial del Grup Enderrock, Lluís Gendrau. Impulsors de la idea, Enderrock van sumar el suport dels ajuntaments de Porrera i Verges i finalment del departament de Cultura.  Es va decidir aleshores dedicar-li una exposició a l'Arts Santa Mònica, un espai que els últims anys ja ha homenatjat d'aquesta manera a Serrat, Raimon, el pop català o el Grup de Folk. Lluís Llach ha deixat "fer amb llibertat total" als organitzadors perquè ideessin l'exposició que volguessin, ha dit Gendrau, sempre i quant no el fessin participar, "perquè no li agraden els homenatges". L'altra condició que va posar Llach va ser que la mostra no s'inaugurés mentre ell era diputat al Parlament de Catalunya.  Els 'paisatges' de l'exposició A 'Amor particular' s'hi poden reviure els concerts mítics que ha fet al llarg de la seva trajectòria; a 'L’estaca' també es coneixen alguns dels secrets de la cançó, com va lluitar contra la dictadura franquista; a 'El cafè antic' s'hi troben els poetes que ha cantat Lluís Llach, amb un espai especial per a Miquel Martí i Pol; a 'Viatge a Itaca', l'exposició descobreix algunes de les persones que han guiat la vida musical del cantant de Verges; a 'Alè' es proposa un recorregut sonor i visual per l’interior de les cançons; i a 'Rar' es recupera un Llach diferent, que s’endinsa en altres disciplines artístiques que no són les pròpies d’un cantautor.  Un altre àmbit repassa la discografia completa del músic i, finalment, hi ha un espai interactiu en el qual el visitant troba un Llach fet en realitat virtual tocant al piano 'Com un arbre nu'. Es tracta d’una experiència immersiva amb una tecnologia pionera a Europa desenvolupada per l’empresa catalana Labsid, i que només s’havia aplicat fins ara per recrear la imatge de Leo Messi, David Bowie o Chaka Khan.

Summary: Lluís Danés evoca els paisatges vitals i artístics de Lluís Llach en una exposició immersiva a l'Arts Santa Mònica


Govern i representants de diversos partits han condemnat les esvàstiques pintades a la seu nacional d'Òmnium, situada al carrer Diputació de Barcelona. A través de Twitter, el vicepresident del Govern i adjunt a la presidència d'ERC, Pere Aragonès, ha manifestat tot el suport a l'entitat: "Orgullosos de ser els enemics del feixisme. No passaran!", ha afegit. Per la seva banda, l'expresident de la Generalitat Carles Puigdemont ha vinculat les pintades amb el fet que els independentistes els hagin tret la careta i hagin ensenyat la seva "cara autoritària" al món. Un dels primers en condemnar l'atac ha estat el líder del PSC, Miquel Iceta, que ha lamentat les "accions intimidatòries" contra la seu de l'entitat i ha afegit que mereixen la repulsa de tots els demòcrates.

Summary: Govern i partits condemnen les pintades feixistes a la seu d'Òmnium


Carla Simón ha ajornat el rodatge d''Alcarràs', la seva nova pel·lícula, fins al juny del 2021. La cinta s'havia de filmar aquest estiu, però la crisi del coronavirus ha tingut dos efectes que l'han fet posposar. D'una banda, la interrupció dels assajos amb l'elenc no professional que protagonitzarà la pel·lícula, que haurien d'haver començat fa tres mesos. De l'altra, les mesures de seguretat imposades als rodatges en els propers mesos. "Rodar aquest any seria anar contra la realitat que estem vivint", diu la directora sobre l'ajornament. 'Alcarràs' és un film "estacional" que cal rodar els mesos d'estiu ja que reprodueix la collita del préssec per part d'una família de tres generacions al municipi lleidatà que li dona nom.  La directora de la premiada 'Estiu 1993' (2017) tenia previst el seu rodatge aquest estiu, però s'ha hagut de posposar fins l'any vinent, també a l'estiu, perquè és un llargmetratge marcadament "estacional" que s'ha de filmar entre els mesos de juny i agost, segons remarca la productora i distribuïdora del film, Avalon.  El problema no han estat únicament les incomoditats per les restriccions imposades als rodatges per raons sanitàries, sinó també el fet que l'elenc d'actors no és professional, i els assajos amb ells haurien d'haver arrencat tres mesos abans de l'inici del rodatge. El càsting ja estava enllestit, quan va arribar la crisi del coronavirus.  Carla Simón ha lamentat la situació perquè, segons explica, quan va arribar la crisi la pel·lícula estava "estava en aquell meravellós moment en què es concreta dia rere dia, a punt de tancar el càstig i les localitzacions, i les idees fluint entre els membres de l'equip".    La seva nova pel·lícula és un film "coral" amb molts personatges a escena, amb tres generacions convivint juntes, inclosos nens i gent gran, afegeix per donar a entendre les dificultats afegides d'emprendre el rodatge en l'actual context. I conclou: "Rodar aquest any seria anar contra la realitat que estem vivint; volem fer la pel·lícula que vam escriure, la que vam imaginar tots junts, sense renúncies, preservant el seu esperit i essència". Simón es mostra convençuda que ajornant-la fins l'any vinent, 'Alcarràs' "serà una millor pel·lícula", o si més no, la pel·lícula que "vol" fer.  'Alcarràs' és una producció d'Avalon i  Vilaüt Films en coproducció amb Kino Produzioni (Italia). Abans de començar a concretar-se, el projecte ja ha rebut premis i mencions en festivals com el de Torino Film Lab 2018, el premi Co-production Market / Eurimages a la Berlinale 2019 dotat amb 20.000 euros, i la Menció Especial al Pitch des Residents del Festival de Cannes 2019.

Summary: Carla Simón ajorna el rodatge del film 'Alcarràs' fins a l'estiu del 2021


El conductor que va envestir un dels dos mossos aquest dijous a la tarda a Rubí (Vallès Occidental) no es va creure que eren policies i tampoc era la persona que buscaven els Mossos d'Esquadra, segons han confirmat la policia catalana. La detenció de l'home ha quedat sense efecte a les tres de la matinada passada i aquest matí ha declarat davant el jutge, que ha decretat la seva llibertat amb càrrecs amb l'obligació de presentar-se als jutjats cada quinze dies i la prohibició de sortir de l'Estat. Els fets van passar cap a les sis de la tarda a l'avinguda Olimpíades, quan dos agents de paisà van voler identificar l'home en el marc d'una investigació policial. L'individu va intentar fugir amb el cotxe i va atropellar un dels mossos, que va ser arrossegat uns metres damunt el capó del vehicle fins que va caure a terra i va resultar ferit de gravetat. Davant d'aquests fets, l'altre agent va disparar alguns trets per aturar el vehicle. L'home va ser interceptat per la policia poc després.

Summary: El conductor que va envestir un dels dos mossos a Rubí no es va creure que eren policies


Brussel·les està revisant les normes europees relatives al reemborsament de vols cancel·lats per "resoldre els problemes de liquiditat" de les companyies aèries afectades per la paralització de l'activitat arran del covid-19. La Comissió Europea considera que fer els vals "més atractius" als consumidors "podria ajudar a rebaixar la pressió" sobre les aerolínies, però encara està discutint internament com modificar la legislació europea respectant els drets dels consumidors. D'altra banda, l'executiu europeu ha admès que alguns governs de la UE estan proposant canvis legislatius als seus països que disminueixen la protecció dels consumidors.  La vicepresidenta de la Comissió Europea, Vera Jourová, ha assegurat que estan en contacte amb aquests governs per aquesta qüestió. Jourová ha avançat que la revisió de la CE podria acabar en una proposta per modificar la legislació europea relativa al reemborsament de vols cancel·lats, però que encara ho estan estudiant. "No està clar encara", ha matisat. Pressió de la indústria  La legislació europea actual estableix que quan una aerolínia cancel·la un vol els passatgers tenen dret a triar entre el reemborsament i un val per utilitzar posteriorment en un altre vol de la mateixa companyia. Si opten pel retorn dels diners, la companyia els ha d'ingressar en un termini màxim de set dies.  El lobby de les aerolínies fa setmanes que pressiona als governs i a Brussel·les per relaxar aquestes normes alertant que moltes companyies no tenen liquiditat i poden fer fallida. Per contra, les organitzacions de consumidors defensen els drets dels passatgers a percebre els reemborsaments i denuncien que algunes aerolínies estan imposant els vals.  Per la seva banda, entitats ecologistes com Greenpeace exigeixen a les autoritats que imposin condicions mediambientals abans de donar més ajudes al sector aeri.

Summary: Brussel·les està revisant les normes de reemborsament de vols cancel·lats i aposta per fer els vals "més atractius"


El TSJC ha estimat el recurs interposat per l'Associació de Propietaris d'Empuriabrava (Alt Empordà) contra la resolució del Director General de Transports i Mobilitat en virtut de la qual s'aprovava el pressupost plurianual de 2013 per al manteniment dels espais i ha anul·lat l'acte administratiu. L'alt tribunal considera que la resolució adoptada corresponia a la Subdirecció General de Ports i Aeroports i no a la direcció i que, en tot cas, s'hauria d'haver dictat una resolució prèvia convalidant l'actuació que no es va produir. A més, alerta que s'hauria d'haver tingut en compte l'associació durant el procés perquè és part afectada.  L'entitat considera que, amb aquesta decisió, els usuaris no hauran de pagar les quotes que s'hi establien fins que hi hagi una nova aprovació dels comptes i reclamen la devolució de tots els imports pagats en els darrers anys.

Summary: El TSJC estima el recurs dels propietaris i anul·la l'aprovació del pressupost de manteniment dels canals d'Empuriabrava


La Unitat d'Arrítmies de l'Hospital Sant Joan de Déu ha practicat amb èxit una ablació cardíaca a una nena prematura, de només 32 setmanes i 1.310 grams de pes. Es tracta de la pacient més petita del món a qui se li fa aquesta operació. Els metges van detectar que la nena patia una "taquicàrdia incessant" que feia que el seu cor bategués a 200 pulsacions per minut, quan es trobava a la setmana 28 de gestació. Tot i que van subministrar medicació a la mare durant l'embaràs i a la nena un cop va néixer, la situació no va millorar i finalment van decidir tirar endavant la complexa intervenció el 4 de gener. La principal dificultat del procediment residia en el fet que el cor de la petita només mesurava dos centímetres. La nena ja ha estat donada d'alta i es troba en perfecte estat de salut. El malson de la família de la petita María – que resideix a Saragossa- va començar quan l'equip mèdic de l'Hospital Universitario Miguel Servet que seguia a la mare durant l'embaràs va detectar durant la setmana 28 de gestació que el fetus patia una taquicàrdia incessant que feia que el seu cor bategués fins a 200 pulsacions, el doble del que és habitua. Els cardiòlegs del centre aragonès van intentar combatre la taquicàrdia en un primer moment subministrant diversos fàrmacs antiarítmics a la gestant, amb l'objectiu d'allargar l'embaràs el màxim possible.  Finalment la petita va néixer a la setmana 32, a través d'una cesària i amb un pes de 1.310 grams. Des d'aquest moment els metges van intentar revertir l'arrítmia amb diversos medicaments que malauradament no van sortir efecte. "Malgrat els múltiples esforços i fer servir tot l'arsenal terapèutic del que es disposava, ella es resistia, i es per això que es va plantejar anar més enllà i fer una ablació cardíaca", ha comentat la doctora Geòrgia Sarquella, responsable de la Unitat d'Arrítmies de l'Hospital Sant Joan de Déu.  Així va ser com deu dies després del naixement, la nena va ser traslladada a l'Hospital Sant Joan de Déu. "El cor és una bomba i necessita un sistema elèctric per funcionar que es basa en un marcapassos que va emetent impulsos elèctrics i aquests es distribueixen al llarg d'aquest òrgan per una mena de cablejat elèctric", explica Josep Brugada, també responsable de la Unitat d'Arrítmies del centre català que detalla que a banda d'aquest circuit la nadó tenia  "una via accessòria". Segons el metge "tenia una connexió que no havia de ser-hi i el fet de tenir dues vies provocava que visqués en un curtcircuit permanent".  Per Brugada, una de les principals complexitats del procediment residia en el fet que per dur a terme la intervenció era necessari introduir un catèter per una vena que en el cas de la María tenia un diàmetre de menys d'un mil·límetre. Alhora indica que el cor de la nadó en el moment de l'operació mesurava només dos centímetres i que no existeixen catèters dissents per pacients tan petits. "El que vam fer va ser posar un catèter guia molt petit i un dilatador, i després un altre i poc a poc vam anar eixamplant la vena per fer entrar el nostre catèter", ha comentat el metge. En accedir al cor els metges van poder cremar la via accessòria causant de la taquicàrdia.  El procediment es va dur a terme en una sala d'intervencionisme dotada amb tecnologia d'última generació. Cada any es duen a terme en aquets espai al voltant de 550 procediments electrofisiològics com ablacions cardíaques, col·locació de marcapassos i desfibril·ladors. Un terç dels pacients que els reben són menors d'un any i la taxa d'efectivitat és d'un 96%. La Unitat d'Arrítmies d'aquest hospital ha operat en els darrers quatre anys 36 nens de menys de deu quilos de pes. L'única experiència similar a la de la Maria va tenir lloc l'any 2003 amb un nadó de 1.540 grams que avui en dia és un adolescent de quinze anys i 1,75 metres d'alçada.  Una nena "perfecta" La Raquel Sancho, la mare de la pacient, ha afirmat amb un somriure d'orella a orella que la nena està "perfecta" i que el seu cor batega com el de qualsevol altra criatura. Alhora s'ha mostrat molt agraïda amb els professionals de Sant Joan de Déu. Amb tot, ha reconegut que tot el procediment "ha estat molt dur" i ha dit que espera que donar a conèixer la seva experiència serveixi per ajudar altres famílies que es trobin en una situació similar. "Quan ens van dir d'operar-la vam sentir terror i pànic", reconeix Sancho que recorda que ella i el seu marit desitjaven que algú que hagués passat per una intervenció com aquella els digués que tot podia anar bé. "Jo el que he aprés és a ser positiu i a creure que tot pot anar bé", indica.  Per la seva banda, Alfonso Ortas, pare de la petita, adverteix que quan els van dir que havien de portar la nena cap a Barcelona ja sabien que era "la seva darrera oportunitat".  A partir d'ara, la Maria  haurà de passar controls periòdics, si bé els doctors han explicat que no necessita cap medicació i que les complicacions tardanes són molt poc probables en aquests casos.

Summary: L'Hospital Sant Joan de Déu pràctica una ablació cardíaca a la pacient "més petita del món"


El Departament de Salut preveu un "cert degoteig" de casos positius importats durant els propers deu o dotze dies, però el secretari de Salut Pública, Joan Guix, ha indicat que això no els preocupa de moment. "Estaríem alarmats si tinguéssim casos comunitaris, però res ens fa pensar que això hagi de ser així", ha afegit. Per la seva part, la consellera de Salut, Alba Vergés, ha recordat que a França i a Alemanya es van importar casos i es van produir petits brots per transmissió comunitària, però finalment la situació es va poder controlar, no com en el cas d'Itàlia.


El líder de C's, Albert Rivera, ha reclamat aquest dimecres al PP que no entorpeixi una possible del PSOE a la investidura de Mariano Rajoy imposant condicions per presentar-se a la investidura. "No em sembla que sigui un bon moment perquè el govern que no té majoria imposi condicions a l'oposició", ha dit en una roda de premsa al Congrés. Ha fet aquestes manifestacions en referència a les declaracions de diversos dirigents del PP i les informacions que apunten que els populars reclamen un compromís dels socialistes amb aprovar els pressupostos de l'Estat fins el 2019, a més de pactes d'Estat, per garantir l'estabilitat. Rivera ha reiterat que C's està "a la disposició" de la resta de formacions per participar en el "desbloqueig". "L'important en aquest moment és que Espanya tingui legislatura", ha dit.

Summary: C's reclama al PP que no entorpeixi l'abstenció del PSOE imposant condicions


La Comissió Europea finançarà amb 6,5 milions d’euros quatre petites i mitjanes empreses catalanes per facilitar que els seus productes o “idees innovadores” accedeixin al mercat. A través del programa pilot del Consell europeu d’Innovació (EIC), les pimes Biprocel (Argentona), Dexma (Barcelona),  Minryx Therapeutics (Mataró) i Restb.ai (Viladecans) rebran fons per a l’acceleració empresarial dels seus projectes. En total, a Europa seran 79 els projectes que podran beneficiar-se del finançament a la innovació. Entre els triats hi ha, per exemple, un nou sistema antibloqueig dels frens de les bicicletes elèctriques, un invent per detectar ràpidament els vessaments de petroli al mar o una eina per detectar els primers senyals pre-simptomàtics de l'Alzheimer. A més a més, una de les idees seleccionades en el programa ‘Via ràpida cap a la innovació’ i que ha rebut un total de 2,6 milions d’euros és un projecte en el qual participa la UAB i socis de Polònia, Portugal, Bèlgica i Espanya. Es tracta d'una solució per controlar l'aparició de Salmonela i E.coli en la producció avícola. El programa pilot de l'EIC es va engegar aquest any en el marc del programa europeu de recerca i innovació anomenat Horitzó 2020 per finançar idees innovadores d'empresaris i petites empreses d'alt nivell i científics amb idees “brillants” que vulguin expandir-se a nivell internacional, segons informació de la Comissió Europea.

Summary: La UE finançarà amb 6,5 milions d’euros quatre pimes catalanes perquè duguin al mercat les seves idees innovadores


CiU també reclamarà que se celebri la Taula Permanent d’Avaluació i Seguiment del Pla de Xoc contra l’Atur Juvenil ACN Barcelona.-El president del grup municipal de CiU, Xavier Trias, ha demanat al govern municipal de Barcelona que convoqui un ple extraordinari al gener per debatre sobre l'estat de la ciutat. Trias ha presentat la proposició que ho sol·licita i que defensarà en el ple de la setmana que ve, on també reclamarà que un nou pacte per la ciutat autosuficient, i que convoqui, en el termini més breu possible, la Taula Permanent d’Avaluació i Seguiment del Pla de Xoc contra l’Atur Juvenil. Trias ha explicat que durant el seu mandat oferia una conferència de premsa a principis d'any per fer balanç de l'any i se celebrava un debat en el Consell Plenari, una tradició que ha reclamat que es mantingui. El Consell Plenari és l’òrgan de màxima representació política dels ciutadans en el govern de la ciutat i desenvolupa les funcions de deliberació i debat sobre els grans temes de present i de futur. Trias ha anunciat que CiU presentarà també dos precs. El primer, dirigit a l’alcaldessa i defensat per l'exalcalde, per demanar a l’Ajuntament, conjuntament amb les entitats ciutadanes que donen suport al Compromís de Barcelona pel Clima, impulsi un nou pacte per la ciutat autosuficient i es comprometi a elaborar en els propers mesos un pla d’autosuficiència energètica amb horitzó 2050, garantint les inversions i els projectes necessaris per mantenir aquesta ambiciosa política en els propers anys. En segon lloc, CiU defensarà un altre prec, que defensarà el regidor Raimond Blasi, que demana que es convoqui en el termini més breu possible la Taula Permanent d’Avaluació i Seguiment del Pla de Xoc contra l’Atur Juvenil. En el passat mandat, l’atur juvenil, així com el conjunt de problemes que se’n deriven, va donar lloc a un Plenari extraordinari i a la creació de la Taula de Xoc per combatre l’atur juvenil, i poder seguir així les polítiques i accions que se’n desenvolupen.

Summary: Trias demana a Colau que convoqui pel gener un ple extraordinari sobre l'estat de la ciutat


Barcelona commemorarà aquest diumenge els 80 anys del comiat de les Brigades Internacionals. L'acte se celebrarà davant el monument David i Goliat a la Rambla del Carmel i recordarà la multitud de ciutadans que el 28 d'octubre del 1938 van sortir als carrers de Barcelona per acomiadar els voluntaris arribats d'arreu del món que van lluitar a favor de la República durant la Guerra Civil. El primer tinent d'alcaldia de l'Ajuntament de Barcelona, Gerardo Pisarello, ha destacat que l'acte no pretén ser "nostàlgic", sinó que busca "mantenir viva la memòria dels brigadistes" perquè "els valors que defensaven tenen una vigència absoluta". Lluís Homar, Paco Ibáñez, Loles León i Griselda Ramon són algunes de les personalitat que participaran en l'acte, que durà per títol 'La pàtria dels humans'. Durant la presentació de l'acte, Pisarello ha assegurat que els valors de "solidaritat, fraternitat i antiracisme" són "plenament vigents i de gran dignitat" en l'actualitat davant el "fantasma" de "l'extrema dreta i el feixisme" a Europa. El Secretari de l'Amical de les Brigades Internacionals, Eduard Amouroux, ha remarcat que "l’esperit de les Brigades segueix viu i existeix" i el comissari de l'acte, Xavier Albertí, ha afirmat que l'acte serà una barreja entre l'homenatge històric i una "reflexió de la pàtria dels humans" i de la "llavor de solidaritat internacional" dels brigadistes internacionals.   Impulsat per l'Ajuntament de Barcelona, l'Amical de les Brigades Internacionals i l'Associació d'Amics de les Brigades Internacionals, durant l'acte es cantarà 'La Marsellesa', el poema 'A galopar' de Rafael Alberti i un poema de Bertolt Brecht. També es farà la lectura del discurs de comiat de 'la Pasionaria', de poemes d’Ernest Hemingway i del poema 'Home', de l’escriptora Warsan Shire. L'acte finalitzarà amb una ofrena floral al monument d'homenatge a les Brigades Internacionals.  Un seminari sobre la història de les Brigades Internacionals  Abans de l'acte de commemoració del pròxim diumenge, el 26 d'octubre se celebrarà a l’Aula Magna de l’edifici històric de la Universitat de Barcelona el seminari internacional del comiat de les Brigades Internacionals, sota el títol 'Història i memòria de les Brigades Internacionals, una mirada est-oest'. Coordinat per l'Amical de les Brigades Internacionals de Catalunya, la ponència inaugural del seminari anirà a càrrec de l'historiador francès Remy Skoutelsky, especialitzat en la guerra espanyola.

Summary: Barcelona commemora els 80 anys del comiat de les Brigades Internacionals aquest diumenge


Seat ha tancat el mes de juliol amb 55.200 vehicles venuts, xifra que representa un increment del 4,7% en comparació amb l’any passat i suposa el millor mes de juliol de tota la seva història. Aquestes vendes superen el registre rècord del setembre del 2018, quan Seat va vendre en un sol mes 52.700 unitats, impulsades per la imminent entrada en vigor de la norma normativa europea d’emissions. Pel que fa al registre acumulat entre gener i agost d’aquest 2019, la firma automobilística ha assolit la xifra rècord de 369.500 vehicles venuts, un 7,8% més que el mateix període del 2018. Al seu torn, les entregues de la marca Cupra segueixen a l’alça: en els set primers mesos s’han venut 15.100 cotxes, un 70,9% més que ara fa un any. Seat destaca l’impuls de les vendes registrades entre gener i juliol a Alemanya (+15,2%), França (+15,7%) i Itàlia (+21,5%). Pel que fa a la quantitat de cotxes venuts, Alemanya se situa en primera posició amb 82.300 entregues, seguida de l’estat espanyol amb 74.600 cotxes venuts, xifra que significa un increment del 2,2%. El ‘top tres’ mundial el completa el Regne Unit, amb 43.200 cotxes entregats i un creixement del 3,8%.   Seat també destaca el progrés de la resta de mercats europeus: Àustria (14.200; +4,2%), Suïssa (7.900; +12,9%), Portugal (7.400; +8,9%), Països Baixos (7.300; +28,2%), Suècia (5.000; +14,5%), Dinamarca (4.200; +35%) i Irlanda (3.700; +9,1%). Fora del vell continent, a Mèxic la firma ha venut 14.400 vehicles (+6,7%).  El vicepresident Comercial de Seat i CEO de Cupra, Wayne Griffiths, ha destacat que “l’increment de vendes situa Seat com una de les marques que més creix a Europa” i ha celebrat que aquests registres positius arribin en un moment en què el sector va a la baixa.  Pel que fa als resultats financers, Seat destaca que ha aconseguit els millors registres de la seva història en un primer semestre. Segons va publicar el Grup Volkswagen a finals de juliol, el benefici operatiu ha crescut un 1,9% i ha arribat a la xifra record de 216 milions d’euros (MEUR). Al seu torn, el volum de negoci ha augmentat un 8,3%, fins els 6.266 MEUR. La firma ho atribueix a l’increment de vendes i a l’efecte positiu de la comercialització de SUVs.

Summary: Seat tanca el juliol amb un increment de vendes del 4,7% i assoleix el millor registre d’aquesta època de l'any


"Estem cremats. El guarnit no es toca", clama un cartell col·locat al carrer de Llibertat, guarnit amb el motiu de l'Atlàntida, l'illa que es va empassar el mar segons la mitologia grega. Unes 150 persones s'han concentrat aquest dimecres al migdia per mostrar el rebuig a l'incendi de dimarts a la matinada, que tot apunta que va ser provocat i la policia està investigant. Amb cartells amb el missatge 'Respectem el Guarnit', els participants a la concentració han omplert la portalada del carrer, en la seva confluència amb Torrent de l'Olla, on es va calar el foc que, a part de cremar part de la decoració, va afectar els baixos d'un negoci i part d'un edifici. Representants de la Fundació Festa Major de Gràcia s'han dirigit a una comissaria dels Mossos d'Esquadra aquest migdia a interposar la denúncia i tenen previst començar a parlar amb les asseguradores per "ajudar tots els veïns afectats", ha afirmat la presidenta de l'entitat, Carla Carbonell.

Summary: Unes 150 persones es concentren a Gràcia contra l'incendi al carrer de Llibertat i per demanar respecte als guarnits


El coordinador nacional d'ERC, Pere Aragonès, ha exigit al PSOE i Podem que "es posin les piles" en relació al cas del rei emèrit Joan Carles I i ha afirmat que "si ara hi ha republicans asimptomàtics al govern de l'Estat, s'ha de notar". En aquest sentit, Aragonès ha dit que s'ha de posar sobre la taula "l'agenda republicana, la despenalització de les injúries a la Corona" i, al mateix temps, "s'ha d'obrir un debat sobre el dret a l'autodeterminació". Aragonès ha participat aquest diumenge en una reunió telemàtica sobre la monarquia i el delicte d'injúries amb el BNG, Endavant Andalusia i MÉS x Mallorca. Tots han coincidit a afirmar que, ni que la Fiscalia hagi arxivat la denúncia contra ells per injúries a la Corona, no cediran.

Summary: Aragonès demana als "republicans asimptomàtics" del govern espanyol que "es facin notar"


USTEC·STEs ha afirmat que el decret de plantilles "obre la porta a viure situacions de discriminació de gènere". El sindicat ha informat que des del 2014 està recollint testimonis de dones, i homes tot i que en menor mesura, que exposen situacions que són "clarament discriminació de gènere". Ha afegit que aquests són conseqüència de l'aplicació del decret de plantilles i que estan lligades a la maternitat i als permisos i situacions relacionats. El sindicat ha apuntat que el decret no exigeix fonamentar objectivament el fer o no fer una proposta de nomenament per ocupar destinacions i càrrecs de direcció o de coordinació "i això està discriminant a les dones docents que es troben en qualsevol situació lligada a la maternitat".  Entre els casos que han rebut, han apuntat docents en destinació provisional a petició de la direcció als que no se'ls fa proposta de continuïtat en tenir coneixement de la situació lligada a la maternitat, dones docents que han participat en entrevistes amb les direccions dels centres per ser proposades per ocupar una destinació i que finalment no han estat proposades també en tenir coneixement d'aquesta situació  i d'altres que en cursos anteriors tenien un càrrec de direcció o coordinació i que han estat "cessades" per al proper curs.  El sindicat també ha explicat que hi ha dones docents que durant el curs actual han gaudit de permisos i reduccions de jornada relacionats amb la maternitat i que per al curs vinent no han estat objecte de proposta de continuïtat sinó que s'ha proposat al seu substitut.  USTEC·STEs ha apuntat que aquesta discriminació que estan patint està "prohibida per la Constitució i les lleis". Han afegit que les docents no tenen cap element objectiu per poder conèixer quin és el motiu pel qual la direcció d'un centre no els hi vol fer una proposta per ocupar una destinació o un càrrec de direcció o coordinació. Segons el sindicat, tenen "denúncies que fan explicites les situacions desagradables que han de viure treballadores i treballadors per part dels equips directius pel fet de fer valer el seu dret a gaudir qualsevol dels permisos lligats amb les cures". Han afirmat també que aquestes persones "tenen por a les represàlies per denunciar els fets". El sindicat ha reclamat al Departament d'Educació que "no pot romandre passiu davant qualsevol situació de discriminació cap a les dones" i han considerat que "no fer res suposa coresponsabilitzar-se d'un greu atac a la igualtat i a la discriminació".  Per últim, ha instat Educació a debatre la renovació del Pla d'Igualtat d'Educació aprovat el 20 de gener del 2015, ja que ha assegurat que hauria d'haver estat renovat aquest 2020. Per al sindicat, aquest document hauria d'incloure l'anul·lació del decret de plantilles i totes les seves aplicacions.

Summary: USTEC·STEs afirma que el decret de plantilles obre la porta a "situacions de discriminació de gènere"


L’Associació d’Advocats Voluntaris 1-O de Reus ha denunciat a la fiscalia el cap de setmana gratuït en hotels de Múrcia que han gaudit almenys 200 agents de la policia espanyola i de la Guàrdia Civil que van ser desplaçats a Catalunya amb motiu de l’1 d’octubre. La denúncia, interposada per un presumpte delicte de suborn impropi, assenyala als funcionaris, a l’associació hotelera Hostetur i també al delegat del govern espanyol a la regió, Francisco Bernabé, el qual va expressar públicament la seva satisfacció per la iniciativa. Segons el text que el col·lectiu ha difós a les xarxes, un total de 210 agents desplaçats a Catalunya en el dispositiu previst per a l’1-O, juntament amb alguns dels seus familiars, van gaudir d’uns dies de vacances, del 13 al 15 d’abril, convidats per diversos establiments hotelers de Múrcia. La denúncia subratlla que l’estada tenia “totes les despeses pagades, despeses que podrien incloure serveis diversos de l’allotjament com excursions, visites i un sopar de gala”.  La denúncia per suborn apel·la als articles 422 i 424.1 del Codi Penal i s’adreça tant “a qui rep un regal per fer la seva feina com, en cas que s’acrediti l’autoria, al particular o empresa que el dona”, segons ha assenyalat a l’ACN el president del col·lectiu d’advocats reusenc, Salvador Mestre.  El primer article del Codi Penal preveu penes de presó de sis mesos a un any i la suspensió de feina i càrrec públic durant un període d’un a tres anys per a tota autoritat o funcionari públic que, en benefici propi o d’un tercer, admeti un regal que se li hagi ofert en consideració al seu càrrec o funció.  El segon article preveu que els particulars puguin ser condemnats a les mateixes penes de presó i multa que l’autoritat o funcionari “corromput” per oferir o lliurar un do o retribució en consideració al seu càrrec i funció.  L’Associació Advocats Voluntaris 1-O de Reus ha presentat la denúncia a l’adscripció de Reus de la fiscalia de Tarragona. Ara, aquest òrgan haurà de decidir els passos a seguir i si el cas s’arxiva o es deriva a la fiscalia de Múrcia.

Summary: Denuncien per presumpte suborn l’estada gratuïta d’agents de la policia i la Guàrdia Civil en hotels de Múrcia


El cinema Rambla de l'Art de Cambrils ja es prepara per quan pugui reobrir, un cop finalitzi l'estat d'alarma decretat pel coronavirus. La direcció de la sala ha explicat que treballa amb una nova programació amb propostes alternatives. Es projectaran "títols recents i de qualitat que no han tingut cabuda als cinemes de Tarragona", com ara el film 'First Love', del japonès Takashi Mike, o la xinesa 'El lago del ganso salvaje', presentada a la secció oficial del Festival de Cannes, que s'inclouran en un "petit cicle de cinema negre". A nivell de documentals, està previst que es pugui veure 'La família Samuni', sobre una comunitat de Gaza.  Finalment, els gestors preparen un cicle de cinema clàssic amb materials restaurats, que començarà amb 'Apocalypse now: Final cut', l'última revisió del film de Francis Ford Coppola.

Summary: El cinema Rambla de l'Art de Cambrils prepara una programació de continguts alternatius per quan pugui reobrir


La fiscalia demana un any de presó a un veí de Lleida de 21 anys que va deixar que el seu cosí de només 10 conduís sol un tractor que arrossegava una de les carrosses participants a la Batalla de les Flors de Lleida, un dels actes més multitudinaris de la festa major de la capital del Segrià. Els fets van tenir lloc l'11 de maig de 2017. Agents de la Guàrdia Urbana, en veure els fets, van aturar el vehicle a la Rambla de Ferran -a l'altura de la parròquia del Carme- i van identificar el noi, que posteriorment va prestar declaració a la comissaria. La policia local va enviar l'informe al jutjat, que després d'analitzar-lo va veure indicis de delicte. El ministeri públic acusa al jove d'un delicte de conducció temerària com a inductor i cooperador necessari i, a més de l'any de presó, sol·licita que se li retiri durant tres anys el carnet de conduir. Segons l'escrit de la fiscalia, en el moment que el nen va ser sorprès portant el tractor, conduïa sol a la cabina, sense cap acompanyant. L'acusat, responsable del vehicle, anava caminant al costat del tractor que transportava un remolc amb deu persones. Els fets van passar cap a dos quarts de set de la tarda.

Summary: Demanen presó a un jove que va deixar que el seu cosí de 10 anys conduís sol un tractor en una desfilada a Lleida


La Comissió Permanent del Consell General del Poder Judicial (CGPJ) ha acordat aquest dilluns atorgar permís al magistrat Daniel de Alfonso per comparèixer davant la Comissió d’Investigació del Congrés dels Diputats sobre l’exministre Jorge Fernández Díaz i l’anomenada Operació Catalunya. Cal recordar que dijous de la setmana passada el president del CGPJ, Carlos Lesmes, feia arribar una carta al president de la Comissió d’Investigació, Mikel Lagarda (PNB), en la qual li recordava que l’excap de l’Oficina Antifrau de Catalunya no té l’obligació de comparèixer-hi. De Alfonso, però, ha expressat la voluntat d’acudir-hi voluntàriament, per la qual cosa el CGPJ ha decidit donar-li permís pel temps “indispensable” per efectuar la compareixença. De Alfonso i l’exministre de l’Interior, Jorge Fernández Díaz, estan citats per donar explicacions davant la comissió el pròxim dimecres, i entre altres hauran d’esclarir el contingut de la conversa que va ser enregistrada on tots dos conspiraven per construir proves contra dirigents independentistes.

Summary: El CGPJ autoritza De Alfonso a comparèixer davant del Congrés per l’Operació Catalunya


Els equips d'emergència han aturat cap a les onze de la nit la recerca del boletaire perdut des de dimarts a la tarda a Fígols i Alinyà (Alt Urgell). Les tasques es reprendran aquest divendres a primera hora per terra i per aire. Els equips d'emergències van rebre l'avís de la desaparició cap a un quart de cinc de la tarda de dimarts, després que l'home es despistés mentre buscava bolets amb un amic a la zona de la muntanya d'Alinyà. L'operatiu de recerca d'aquest dijous ha comptat amb els mateixos efectius de dimecres, és a dir, amb tres helicòpters, dos dels Bombers de la Generalitat i un dels Mossos d'Esquadra, dotze vehicles terrestres de Bombers, una patrulla dels Mossos d'Esquadra i una moto d'aquest mateix cos, a més d'unitats canines d'ambdós cossos. Durant la nit, els bombers han realitzat tasques de recerca intensiva.

Summary: Aturen fins demà la recerca del boletaire perdut a Fígols i Alinyà des de dimarts a la tarda


El detingut té onze antecedents policials per delictes com aquest ACN Barcelona.-Els Mossos d'Esquadra han detingut un jove pel robatori violent d'un rellotge valorat en 30.000 euros a un turista que passejava pel centre de Barcelona. Diversos joves van envoltar una parella el 15 de maig i un d'ells va agafar l'home del braç i li va arrencar el rellotge. Ell va sortir corrents al darrere dels lladres, però no va poder enxampar-los perquè van pujar en un taxi. Les víctimes van posar una denúncia i van reconèixer a través de fotos l'autor de l'estrebada. El detingut, amb 11 antecedents policials per delictes com aquest, és un marroquí de 22 anys. Els agents van escorcollar el seu domicili i van localitzar el rellotge, així com un altre de luxe, diversa documentació que no era seva i la roba que hauria utilitzat per cometre el robatori. El jutge va dictar el seu ingrés a presó. La investigació continua oberta per identificar i detenir la resta de persones que van intervenir en el robatori.

Summary: Recuperen un rellotge valorat en 30.000 euros robat a un turista a Barcelona i detenen l'autor de l'atracament


Són el punt d'accés del 85% de les importacions i assegura que el subministrament de productes de consum està garantit ACN Barcelona.-Ports de l'Estat ha assegurat aquest divendres a la tarda que l'operativa logística de mercaderies en els 46 ports d'arreu del territori espanyol funcionen amb normalitat i que per tant es permet garantir el subministrament a l'Estat i l'abastiment els productes de consum. En un comunicat, Ports de l'Estat -depenent del Ministeri de Transports, Mobilitat i Agenda Urbana- ha recordat que el 85% de les importacions espanyoles entren a través d'aquests ports i és per on surten el 55% de les exportacions. Així mateix, també recorda la prohibició de l'entrada de vaixells procedents d'Itàlia, amb l'excepció els bucs d'Estat que fan tasques humanitàries ni als de càrrega, per prevenir contagis de coronavirus. D'altra banda, s'ha autoritzat als ports perquè en la mesura de les seves possibilitats permetin l'atracament de llarga durada a creuers amb l'objectiu de retirar-los de la circulació i evitar es faciliti la propagació el coronavirus. Aquestes estades s'han de fer sense passatgers i amb al tripulació mínima imprescindible.

Summary: Ports de l'Estat diu que l'operativa logística de mercaderies es manté amb normalitat


El 23è Festival de Màlaga manté l'edició d'aquest any, ajornada des del mes de març, i se celebrarà del 21 al 30 d'agost. Així ho ha aprovat aquest divendres el consell d'administració del festival, juntament amb un full de ruta "adaptat" a les condicions de seguretat sanitàries i d'higiene obligades. La cita comptarà amb la majoria de les pel·lícules que ja havien estat seleccionades, incloent-hi el film inaugural, 'La boda de Rosa', d'Icíar Bollaín, amb Candela Peña i Sergi López en el repartiment. Entre les mesures previstes pel festival hi ha la reducció d'espais on se sol desenvolupar -i tots, interiors- l'anul·lació de trobades col·lectives i la substitució de la catifa vermella per un altre format de contacte amb la premsa gràfica.

Summary: El Festival de Màlaga se celebrarà finalment del 21 al 30 d'agost


La cap de llista al Congrés del PPC per Girona, Concepció Veray, s'ha volgut dirigir a tots els gironins que estan "molestos" i no "han acabat d'entendre" les mesures impulsades per l'executiu estatal durant aquest mandat. Veray els ha demanat que continuïn fent confiança al PPC, perquè pugui consolidar el diputat a la demarcació i seguir governant la Moncloa, perquè "per castigar-nos a nosaltres, que no es castiguin a ells mateixos". La candidata ha admès que la situació en què Zapatero va deixar Espanya, "al límit de l'abisme", ha obligat a emprendre mesures impopulars, però que ara s'està consolidant "el camí de la recuperació" i que, davant el risc que a Madrid es doni "un pacte de perdedors" per fer fora Rajoy, el PP és "garantia de seguir endavant". Concepció Veray fa aquest divendres campanya pel Baix Empordà. Des de Platja d'Aro, on ha repartit propaganda des de la parada electoral del partit, la cap de llista al Congrés ha volgut aprofitar l'equador de campanya per llançar un missatge als electors perquè continuïn confiant en el PP a l'hora d'anar a les urnes. La candidata al Congrés ha admès que l'executiu espanyol ha hagut de prendre mesures impopulars aquest mandat, però ha dit que eren "necessàries" per salvar el país de "l'abisme" a què l'havien abocat els governs Zapatero. "Sé que hi ha gent molesta i alguns que no han acabat d'entendre aquestes mesures, però calia fer-les per capgirar la situació", ha dit Veray. "Però aquests últims quatre anys amb l'esforç i el sacrifici dels ciutadans, i també amb la gestió del PP, hem encarat el camí cap a la recuperació", hi ha afegit. Per això, la candidata popular ha volgut dirigir-se a tota aquesta massa d'electors, a qui ha demanat seguir-los fent confiança perquè Rajoy continuï a la Moncloa després del 20-D. "Entenc que hi ha gent molesta que no ens ha acabat d'entendre, però els demano que segueixin confiant en nosaltres", ha afirmat Concepció Veray. I ha subratllat: "Aquests propers quatre anys podrem fer moltes de les coses que ens hauria agradat tirar endavant aquesta legislatura, però que donada la mala situació en què ens van deixar el país no hem pogut abordar". "Tripartit de perdedors" Concepció Veray ha assegurat que el 20-D "hi ha en joc el futur de tots els espanyols" i, per això, ha demanat als votants que "per castigar el PP no es castiguin a ells mateixos i ens portin a un pacte de perdedors per fer fora Mariano Rajoy". I aquí, la candidata s'ha referit novament al risc que PSOE, Ciutadans i Podemos s'aliïn per fer un "tripartit de perdedors" amb l'únic objectiu de treure el PP de l'executiu estatal. "El projecte del PP representa la recuperació, el creixement i la fermesa en la unitat d'Espanya", ha dit Veray. "Els altres tres partits no tenen programa; per exemple, el de Pedro Sánchez es basa en derogar i tirar enrere totes aquelles polítiques que ha fet el PP per sortir de l'abisme", hi ha afegit.  "Demano mantenir la confiança en nosaltres, que hem demostrat que hem capgirat la situació; i que ho fem cada cop que arribem al govern d'Espanya, com també va passar el 1996 quan Aznar va guanyar les eleccions", ha dit Concepció Veray. I ha conclòs: "Perquè nosaltres som la garantia de la recuperació".

Summary: Veray: "Demano a tots els qui estiguin molestos que al 20-D per castigar el PP no es castiguin a ells mateixos"


La companyia catalana Los Galindos presentaran 'Petites Bestieses' al Circ de Tardor de Sant Esteve de Palautordera i de Cardedeu. L'espectacle, que combina acrobàcies i música, presenta una petita orquestra de corda creada i executada per un grup de joves i adults. Aquest és un espectacle basat en les petites bestieses que permeten al públic gaudir com si fos un somni, "una jugada del subconscient", ha destacat la companyia. De l'1 al 4 de novembre actuaran a Sant Esteve de Palautordera i del 10 i 11 de novembre a Cardedeu. El 22, 23 i del 27 al 30 de desembre i del 2 al 4 de gener la companyia actuarà al Mercat de les Flors de Barcelona amb 'UduL'.  Los Galindos instal·larà la seva iurta a Sant Esteve de Palautordera i a Cardedeu per actuar amb 'Petites Bestieses', un espectacle en què una desena artistes comparteixen "un moment escènic, una vivència de circ a cavall de l'acrobàcia i la música", ha explicat la companyia.   Per altra banda, Los Galindos portaran 'UduL' al Mercat de les Flors el 22, 23 i del 27 al 30 de desembre i del 2 al 4 de gener del 2019. Amb la incorporació d'Anna Pascual i Benet Jofre, Bet Garrell i Marcel Escolano afronten un exercici de recerca i redescobriment de les capacitats corporals i de confrontació emocional de l'individu amb ell mateix.  Premi Nacional de Cultura 2016, Los Galindos són un referent del circ català. Des de l’any de la seva fundació, el 1996, han creat tretze espectacles. Han estat pioners en la incorporació del trapezi volant en espectacles de circ de carrer.

Summary: 'Petites Bestieses' de Los Galindos arriba al Circ de Tardor de Sant Esteve de Palautordera i Cardedeu


Els propietaris dels locals del carrer Peu de la Creu del Raval de Barcelona han tornat a suspendre aquest dijous al matí el desallotjament dels espais ocupats per entitats, com ara un col·lectiu de dones migrades, el Ravart o el sindicat de manters. Les entitats han convocat una concentració a les set del matí i desenes de veïns ha respost a la crida però finalment, segons ha informat en una piulada el regidor de Ciutat Vella, Jordi Rabassa, els propietaris han sol·licitat la suspensió del desnonament. Des de les entitats no saben però, si és una suspensió definitiva o només un ajornament. Recorden que els col·lectius  han utilitzat els locals per impulsar projectes socials pel barri després que durant anys fossin ocupats per narcopisos.  Precisament, els col·lectius  asseguren que la seva ocupació i el fet que alguns d'ells hi visquin, evita que els locals tornin a convertir-se en punts de venda i consum de droga. Rabassa ha demanat que la propietat, CaixaBank es continuí fent ''responsable'' de la situació dels col·lectius i del barri del Raval i trobi ''solucions satisfactòries'' per a tothom. Les entitats diuen que la Caixa ha tingut abandonat el local durant deu anys fins que els veïns van decidir ''expulsar'' els ocupants dels narcopisos. Asseguren que la cooperativa Som.cat van interessar-se en comprar els locals i tenen ''prioritat'' per adquirir-lo.

Summary: Tornen a suspendre el desallotjament dels locals del carrer Peu de la Creu del Raval de Barcelona